عمرو_ابن_عاص
معزولی
مصر نہایت زرخیز ملک ہے، لیکن عمروبن العاصؓ کے زمانہ میں اس کی زرخیزی کے تناسب سے خراج نہ ملتا تھا اور حضرت عمرؓ ہی کے زمانہ سے اس کی شکایت چلی آتی تھی، حضرت عمرؓ نے اس بارہ میں ان کو ایک سخت خط بھی لکھا تھا، یہ خط اوراس کا جواب مقریزی میں موجود ہے، حضرت عثمانؓ کے زمانہ میں بھی یہ شکایت برابر قائم رہی، انہوں نے بھی ان کو لکھا، مگر عمروبن العاصؓ نے صاف جواب دیا کہ گائے اس سے زیادہ دودھ نہیں دے سکتی، اس جواب پر حضرت عثمانؓ نے خراج کا عہدہ ان سے نکال کر عبداللہ بن سعد کے متعلق کردیا، عمروبن العاصؓ، عبداللہ بن سعدؓ کا تعلق سعید مصرہی سے بمشکل برداشت کیے ہوئے تھے، اس انتظامی تغیر نے دونوں کے تعلقات اورزیادہ کشیدہ کردیے اوردونوں ایک دوسرے کے خلاف دربار خلافت میں شکایات بھیجنے لگے، عبداللہ بن سعد لکھتے تھے کہ عمروبن العاصؓ خراج کی وصولی میں رخنہ انداز ہوتے ہیں اور عمروبن العاصؓ لکھتے کہ عبداللہ جنگی تدبیروں میں رکاوٹ پیدا کرتے ہیں، اس لیے یہ دو عملی عرصہ تک نہ چل سکی اور حضرت عثمانؓ نے عمرو بن العاصؓ کو مصر سے معزول کرکے عبداللہ بن سعد بن ابی سرح کو مستقل والی بنادیا، یہ طبری اورابن اثیر کی روایت ہے، لیکن کتاب الولاۃ اورحسن المحاضرہ کی روایت کے مطابق عمروبن العاصؓ اسکندریہ کی بغاوت کے پہلے ہی معزول ہو چکے تھے اوران ہی کی معزولی سے اسکندریہ والوں میں بغاوت کا حوصلہ پیدا ہوا تھا اور بغاوت برپا ہونے کے بعد پھر حضرت عثمانؓ کو مجبور ہوکر ان کو اس کے فرو کرنے پر مامور کرنا پڑا، جب وہ بغاوت کا خاتمہ کرچکے تو حضرت عثمان نے ان کو امارت جنگ کے عہد پر بحال کرنا چاہا؛ لیکن انہوں نے قبول نہ کیا اورجواب دیا کہ یہ نہیں ہوسکتا کہ سینگ میں پکڑوں اور دودھ دوسرا دھوھے، اس روایت کے مطابق عمروبن العاصؓ کی معزولی کا واقعہ 25ھ میں پیش آیا، عمروبن العاصؓ اپنی معزولی پر حضرت عثمانؓ سے اس درجہ برہم ہوئے کہ جب معزولی کے بعد مصرسے مدینہ آئے اور حضرت عثمانؓ سے ملاقات ہوئی تو وہ ان کی باتوں کا ٹھیک جواب بھی نہ دیتے تھے، جس وقت ان سے اورحضرت عثمانؓ سے پہلی مرتبہ ملاقات ہوئی، اس وقت یہ لبادہ پہنے ہوئے تھے، حضرت عثمانؓ نے پوچھا اس لبادہ میں کیا بھرا ہے، جواب دیا، عمروبن العاصؓ، حضرت عثمان نے کہا یہ تو میں بھی جانتا ہوں، میرا مطلب یہ ہے کہ روٹی ہے یا اورکوئی چیز؟ پھر پوچھا تم نے عبداللہ بن سعد کو مصر میں کس حالت میں چھوڑا، کہا جس حال میں آپ چاہتے تھے، پوچھا اس کا کیا مطلب، کہا اپنے نفس کے لیے قوی اوراللہ کے لیے ضعیف، فرمایا میں نے ان کو تمہارے نقش قدم پر چلنے کی ہدایت کی تھی جواب دیا، آپ نے ان کی طاقت سے زیادہ ان پر بارڈالا۔ اس وقت عبداللہ بن سعد کا بھیجا ہوا خراج پہنچ چکا تھا اوراس کی تعداد عمروبن العاصؓ کے زمانہ کے خراج سے بہت زیادہ تھی، حضرت عثمانؓ نے ان سے کہا دیکھو اونٹنی نے دودھ دیا، انہوں نے کہا ہاں لیکن بچے بھوکے رہ جائیں گے۔ مگر عمروبن العاصؓ معزولی کے بعد بھی حضرت عثمانؓ کے اسی طرح خیر خواہ رہے، جس طرح معزولی کے قبل تھے، چنانچہ جب مصر کے باغیوں کا گروہ چلا اور حضرت عثمانؓ کو اس کی اطلاع ہوئی تو آپ نے عمروبن العاصؓ کو سمجھانے کے لیے بھیجا، انہوں نے اپنے سابق اثر سے کام لے کر ان کو واپس کیا اور شہر کے لوگوں کو جمع کرکے حضرت عثمان کی طرف سے صفائی پیش کی۔ حضرت عثمانؓ کو جب کبھی مشکلات پیش آتی تھیں تو عمروبن العاصؓ سے مشورہ کرتے تھے یہ نہایت خیر خواہی سے مشورہ دیتے تھے، سازش کے زمانہ میں جب باغیوں نے اپنے مطالبات پیش کیے تو آپ نے ایک مجلس شوری منعقد کی، اس کے ایک رکن عمروبن العاص بھی تھے، تمام اراکین سے مشورہ کرنے کے بعد عمروبن العاصؓ سے خاص طور پر ان کی رائے پوچھی، انہوں نے کہا آپ ضرورت سے زیادہ نرمی کرتے ہیں، گرفت کے موقعوں پر چشم پوشی کرجاتے ہیں، عمرؓ سے زیادہ آپ نے لوگوں کو آزادی دے رکھی ہے، میرا مشورہ یہ ہے کہ ملکی انتظام میں اپنے پیشروابوبکرؓ وعمرؓ کے نقش قدم پرچلیے اورنرمی کے موقع پر نرمی اورسختی کے موقع پر سختی سے کام لیجئے۔